CELEX: 32012D0528
Language: sk
Date: 2012-09-24 00:00:00
Title: Rozhodnutie Rady č. 528/2012/EÚ z  24. septembra 2012 , ktorým sa mení a dopĺňa rozhodnutie 2001/822/ES o pridružení zámorských krajín a území k Európskemu spoločenstvu (rozhodnutie o pridružení zámoria)

29.9.2012   
            
            
               SK
            
            
               Úradný vestník Európskej únie
            
            
               L 264/1
            
         ROZHODNUTIE RADY č. 528/2012/EÚ
   z 24. septembra 2012,
   ktorým sa mení a dopĺňa rozhodnutie 2001/822/ES o pridružení zámorských krajín a území k Európskemu spoločenstvu (rozhodnutie o pridružení zámoria)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 203,
   so zreteľom na návrh Európskej komisie,
   po postúpení návrhu legislatívneho aktu národným parlamentom,
   po porade s Európskym parlamentom,
   konajúc v súlade s mimoriadnym legislatívnym postupom,
   keďže:
   
               (1)
            
            
               Rozhodnutím Európskej rady 2010/718/EÚ z 29. októbra 2010 o zmene štatútu ostrova Svätý Bartolomej vo vzťahu k Európskej únii (1) sa mení a dopĺňa zmluva a najmä jej príloha II, pretože zaraďuje ostrov Svätý Bartolomej do zoznamu zámorských krajín a území, na ktoré sa vzťahujú ustanovenia štvrtej časti tejto zmluvy.
            
         
               (2)
            
            
               Rozhodnutie Rady 2001/822/ES (2) vytvára právny rámec na podporu hospodárskeho a sociálneho rozvoja zámorských krajín a území (ďalej len „ZKÚ“) a posilnenie hospodárskych vzťahov medzi nimi a Úniou. V prílohe I A k rozhodnutiu 2001/822/ES sa nachádza zoznam ZKÚ, ktorých sa týka pridruženie podľa článku 1 ods. 2 uvedeného rozhodnutia.
            
         
               (3)
            
            
               Rozhodnutie 2001/822/ES sa uplatňuje do 31. decembra 2013. Príloha I A k uvedenému rozhodnutiu sa preto musí zmeniť a doplniť, aby sa zohľadnila zmena štatútu ostrova Svätý Bartolomej vo vzťahu k Únii, ktorý sa 1. januára 2012 stal zámorským územím.
            
         
               (4)
            
            
               Rozhodnutie 2010/718/EÚ sa uplatňovalo od 1. januára 2012. Preto by sa na ostrov Svätý Bartolomej mali uplatňovať od 1. januára 2012 opatrenia ustanovené v rozhodnutí 2001/822/ES, ktoré sú priaznivé pre ZKÚ a ktoré ich nezaťažujú povinnosťami okrem tých, ktoré sa týkajú spolupráce pri financovaní rozvoja. V tejto súvislosti sa Francúzsko zaviazalo, že pre ostrov Svätý Bartolomej nebude požadovať intervencie z Európskeho rozvojového fondu v období rokov 2007 – 2013,
            
         PRIJALA TOTO ROZHODNUTIE:
   Článok 1
   V prílohe I A k rozhodnutiu 2001/822/ES sa medzi odkaz na St Pierre a Miquelon a odkaz na Arubu vkladá táto zarážka:
   
               „—
            
            
               Svätý Bartolomej,“.
            
         Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   Články 1 až 9, články 34, 35 a 38, článok 39 ods. 1 a ods. 7, článok 45 ods. 1, ods. 2 písm. a) a ods. 3 a články 57 a 58 rozhodnutia 2001/822/ES sa na ostrov Svätý Bartolomej uplatňujú od 1. januára 2012.
   Článok 3
   Toto rozhodnutie je určené členským štátom.
   
      V Bruseli 24. septembra 2012
      
         
            Za Radu
         
         
            predseda
         
         A. D. MAVROYIANNIS
      
   
   
      (1)  Ú. v. EÚ L 325, 9.12.2010, s. 4.
   
      (2)  Ú. v. ES L 314, 30.11.2001, s. 1.